P. Hrušovský, predseda NR SR: (2005-12-15):
M. Maxon, poslanec: Ďakujem pekne za slovo. Vážený pán predseda Národnej rady, vážený pán minister, vážené panie poslankyne, vážení páni poslanci, je už tradíciou, že keď rozprávame o miliardách, tak v rokovacej miestnosti je pusto. V tejto chvíli máme schválený zákon o štátnom rozpočte, takže všetko už pôjde ďalej. Dámy a páni, ale to, čo sa deje s investíciou Hyundai KIA je ekonomický a morálny škandál. To je absurdné. Pri diskusii o rozpočte sme sa bavili o 3, 4, 5 miliónoch Sk, tu sa len tak hádžu miliardy a Národná rada Slovenskej republiky objektívne o tomto stave informovaná nie je. Aby som bol objektívny, tak oceňujem tú ambíciu súčasného ministra hospodárstva aspoň niektoré veci dať do poriadku, ale súčasne veľmi dôrazne kritizujem vládu, vládu Slovenskej republiky, pretože zaužívala sa tu rétorika, že bývalý minister hospodárstva, to by mal minister hospodárstva ono. Dámy a páni, skoro všetky tie dokumenty schválila vláda Slovenskej republiky, nehovoriac o tom, že schválila základný dokument investičnej zmluvy týkajúcej sa navrhovanej výstavby závodu na montáž automobilov v Žiline. Dovoľte mi, aby som povedal niekoľko slov o dvoch dokumentoch. Prvý dokument, o ktorom budem hovoriť, je materiál, ktorý prerokovala vláda Slovenskej republiky a predkladateľom tohto materiálu bol pán minister financií a súčasne v tom čase poverený vedením ministerstva hospodárstva pán Mikloš. V tom materiáli sa jednoznačne konštatuje, že vláda Slovenskej republiky prevzala na seba záväzky znejúce na sumu 7,4 miliardy Sk. Rovnako v predkladacej správe sa uvádza, že napriek opakovaným požiadavkám, ústnym aj písomným, zo strany ministerstva financií nikdy neboli vláde predložené informácie o skutočných ďalších záväzkoch slovenských strán a o vyvolaných nákladoch. Nuž, dámy a páni, tak toto je ďalší škandál. Minister financií požaduje,  minister hospodárstva nepredkladá. Predseda vlády tam sedí asi na okrasu a pozerá sa na to, čo minister financií žiada a čo minister hospodárstva odmieta. Takže ak hovorím o zodpovednosti, tak hovorím aj o zodpovednosti predsedu vlády, pretože predseda vlády je povinný riadiť vládu tak, aby takéto problémy nevznikali. Súčasne, a to som citoval z vládneho dokumentu, teda časť. Ten materiál, o ktorom hovorím, je súčasne prvým, ktorý tieto záväzky jasne definuje a zároveň informuje o predpoklade ďalších finančných nákladov a finančných potrieb. V tom čase sa uvádza, samozrejme, v materiáli, že je to zatiaľ informatívna sumarizácia, vtedy to predstavovalo ďalšie potreby 5,8 miliardy Sk. Dnes síce to nie je celkom jasné ešte zatiaľ, ale hovorí sa, že by to mala byť suma približne 3,2 miliardy Sk. Ešte raz opakujem, diskutovali sme búrlivo o tom, či na informatizáciu spoločnosti dať 80, 100 alebo 120 miliónov, či napríklad Matici slovenskej pridať 5, alebo nepridať. Tu sa zrazu kvantifikuje nárast nákladov s touto investíciou, predpokladaný nárast vo výške 5,8 miliardy Sk. Odôvodňuje sa to, dámy a páni, tým, že KIA v Žiline ide zvýšiť svoju kapacitu z 200-tisíc na 300-tisíc automobilov, čo nakoniec môže byť prospešné. Vôbec ale nemáme informáciu, do akej miery je tento záväzok relevantne premietnutý do zmluvy. Investičnú zmluvu nepoznáme, lebo trištvrte roka bola alebo rok bola o tom informácia, alebo sa diskutovalo o tom, že táto zmluva podlieha obchodnému tajomstvu, no toto máme konkrétny príklad, ako obchodné tajomstvá v tejto krajine dopadnú. Podotýkam, že pokiaľ teda aj by sa zvýšila kapacita automobilky o tých 100-tisíc automobilov viac, čo nemáme relevantne nikde potvrdené, tak ten nárast, ktorý je pre nás mimoriadne limitujúci, a to je nárast počtu pracovníkov, predstavuje navyše 719 pracovníkov. Tak si teraz prerátajme náklady navyše päť celé, samozrejme, že je to pritiahnuté za vlasy, ale koľko prostriedkov je potrebných vynaložiť na jedno pracovné miesto, keď kvantifikujeme náklady navyše vo výške 5,8 miliardy a má to pokryť alebo má to zabezpečiť pracovné miesta pre 719 pracovníkov. V tej rekapitulácii možného navýšenia potrieb na projekt KIA Hyundai sa iná podpora štátu kvantifikuje vo výške 1,6 miliardy, na regionálny rozvoj mesta Žiliny 1,8 miliardy, už tu spomínané domy v Bratislave 1,1 miliardy, dodatočná štátna pomoc 690 miliónov, doplatenie kúpnej ceny pozemkov pod závody 380 miliónov, regionálny rozvoj obcí 200 miliónov Sk. Tento sumár potom predstavuje už niekoľkokrát spomínanú sumu 5,8 miliardy Sk. Čo je na tomto materiáli opäť interesantné, ja rešpektujem to, že predkladateľa tlačil čas a kritická situácia, ktorá v Žiline bola, ale ten materiál, o ktorom hovorím a ktorý prerokovala vláda, tak nebol predmetom medzirezortného pripomienkového konania. No, pravdepodobne aj tie predchádzajúce materiály neboli nikdy predmetom medzirezortného pripomienkového konania, lebo potom by sa nemohlo stať, že dnes teda hľadáme ďalších 5,8 alebo v tej lepšej alternatíve 3,2 miliardy Sk navyše na túto investíciu. Uvediem ešte jednu veľmi zaujímavú vec a opäť chcem zdôrazniť, že hovoríme, dámy a páni, v miliardách Sk. V čase, keď minister financií predkladal ten materiál, o ktorom hovorím, poverený vedením ministerstva hospodárstva, v dokumente uviedol: „Ministerstvo hospodárstva nemá v súčasnosti dostatočné informácie, ktoré by jednoznačne preukazovali, že poukázané prostriedky sa používajú efektívne a hospodárne. Z toho dôvodu Ministerstvo hospodárstva Slovenskej republiky vykoná kontrolu hospodárenia s poukázanými prostriedkami.“ No, dámy a páni, to je ďalší škandál. Vo vládnom dokumente sa uvádza, že ten, kto je gestorom, nemá informácie, či sa tieto prostriedky používajú efektívne a hospodárne. Ak som teda bol iniciátorom toho, aby Národná rada Slovenskej republiky dostala správu týkajúcu sa problematiky Hyundai KIA Žilina, tak som predpokladal, že tam bude teda aj kvantifikácia alebo už aspoň zmienka, že tie kontroly prebiehajú a že dostaneme teda objektívnu informáciu, či tie prostriedky boli využívané dostatočne efektívne a hospodárne, pretože minister financií skonštatoval, že nemá o tom informácie, žeby sa vynakladali hospodárne a efektívne. Vzhľadom na tú situáciu to bol teda môj rozhodujúci dôvod, prečo som navrhoval, aby bola ustanovená zvláštna komisia Národnej rady Slovenskej republiky, ktorá by celú túto problematiku posúdila. Žiaľ, ten návrh neprešiel. Pozitívne hodnotím aspoň to, že v súčasnosti máme teda k dispozícii aspoň orientačnú správu, ako to v Žiline s výstavbou automobilky vyzerá. Dámy a páni, dovoľte mi povedať niekoľko slov ešte k tej kvantifikácii možného navýšenia prostriedkov. Nebudem teda konštatovať, či to bude suma 3,2, ako prezentoval pán minister hospodárstva, alebo suma 5,8 miliardy. Rešpektujem zvýšenie položky, a aj to mohlo byť celkom inak, ale rešpektujem a myslím si, že všeobecne sme schopní rešpektovať zvýšenie položky dotácia na výkup pozemkov pod závody. To navýšenie prostriedkov predstavuje sumu 380 miliónov Sk. Aj keď som presvedčený, že pokiaľ by boli rešpektované niektoré návrhy, ktoré boli aj odprezentované vo výbore pre pôdohospodárstvo, tak mohla byť táto záležitosť vyriešená za menej finančných prostriedkov a možno aj k spokojnosti aj jednej strany, aj druhej strany. V čase, keď začínal výkup, keby vlastníkom bola ponúknutá cena 250 Sk za štvorcový meter, myslím si, že všetko by prebehlo veľmi rýchlo a veľmi hladko. Ale po bitke je každý generál múdry, áno, pán kolega mi tu našepkáva, že asi tak. Na druhej strane vynakladáme 380 miliónov Sk navyše a do dnešného dňa pozemky pod automobilku KIA a pod infraštruktúru nie sú vysporiadané. Nebudem hovoriť o tom, že ďalším škandálom je to, že vlastne štát stavia bez stavebného povolenia, respektíve investori, ktorých poveril štát touto výstavbou, že stavali a stavajú bez stavebného povolenia. To je úplne absurdné a nepochopiteľné. Ale poďme k tým ďalším položkám z hľadiska navýšenia prostriedkov. Verejná infraštruktúra, cesty. Pôvodný rozpočet 550 miliónov Sk. Navršovanie, navŕšenie prostriedkov 662 miliónov Sk. Dámy a páni, ako bola tá investícia pripravená? Pôvodný rozpočet 550, navŕšený 662 miliónov Sk, viac ako 100-percentné  navýšenie. Dodávka vody. No, asi nikto nepredpokladal, že tam bude treba dodávať vodu a že tam bude treba zabezpečiť aj dodávku vody a, samozrejme, aj splaškovej vody proti prípadným ekologickým haváriám. Plánovaný rozpočet 100 miliónov Sk, navýšenie prostriedkov 123 miliónov Sk. Odpadová kanalizácia. Rozpočtovaných 12 miliónov Sk, zvýšenie, dámy a páni, 41 miliónov Sk. Predchádzanie pohromám. Nula prostriedkov, navýšenie 64 miliónov alebo 63 miliónov Sk. Ak som hovoril, že na tie zvyšné pozemky bude potrebné oproti 300 miliónom Sk ešte ďalších 380, tak to sa týka len teda prostriedkov na pozemky pod závody. Ďalšie navýšenie sa týka zvyškových plôch, a to sú plochy pod infraštruktúru. Tam bolo pôvodne plánovaných 65 miliónov Sk, navrhované zvýšenie alebo požadované navýšenie prostriedkov 128 miliónov Sk. A ešte ďalšia dotácia na pozemky, to boli tie zvyškové plochy, čo sa týka závodov, a ďalšie navýšenie pozemkov pod infraštruktúru uvažovaných 73 miliónov Sk, navrhované zvýšenie 298 miliónov Sk. Kapitálové prostriedky pre štátnu developerskú firmu. Tam boli plánované prostriedky vo výške 6 miliónov Sk, navŕšenie bude o 800-tisíc Sk. Takže ak by sme vychádzali z toho navýšenia, tak to navýšenie prostriedkov bude v sume 1 miliarda 820 miliónov Sk. Tam, samozrejme, nie sú zahrnuté tie veci, o ktorých sme hovorili, a to je napríklad tá pôvodne plánovaná položka 1,1 miliardy Sk na byty pre topmanažérov firmy Hyundai KIA. Dámy a páni, vzhľadom na to, že aj v tom materiáli, a nakoniec v materiáli ministra financií, aj v tom materiáli, ktorý máme v súčasnosti k dispozícii, naozaj nemôžeme z neho vyčítať, či tie prostriedky, ktoré boli v rámci štátnej pomoci uvoľnené, či boli čerpané naozaj efektívne, tak predkladám návrh na uznesenie Národnej rady Slovenskej republiky, aby vláda Slovenskej republiky predložila Národnej rade Slovenskej republiky komplexnú správu o objemoch štátnej pomoci pri výstavbe alebo pri realizácii navrhovanej výstavby závodu na montáž automobilov v Žiline a súčasne, aby súčasťou tejto správy bolo aj zhodnotenie efektívnosti vynakladania týchto prostriedkov. Ešte raz opakujem, že veľmi pozorne sledujem kroky ministra hospodárstva, súčasného ministra hospodárstva predovšetkým v tom kontexte, že má naozaj veľmi veľkú ambíciu dať do tohto procesu poriadok, zrozumiteľnosť a prehľadnosť. Súčasne ale musím konštatovať, že na základe tejto správy ako poslanec Národnej rady Slovenskej republiky ten prehľad som nezískal. To je dôvod, prečo teda požadujem alebo predkladám ten návrh na uznesenie k tomuto materiálu, teda nielen správu zobrať na vedomie, ale požiadať vládu, aby predložila to, čo som ústne uviedol. Dámy a páni, súčasne musím na záver naozaj zdôrazniť. Tento prípad je jasným dôkazom, že koordinačná činnosť predsedu vlády a zodpovednosť predsedu vlády absolútne zlyhali. Aby my vo vládnych dokumentoch sme čítali, že minister financií niečo požadoval, minister hospodárstva sľuboval a neplnil a predseda vlády sa na to len tak prizeral, a išlo o niekoľko miliardové sumy, to považujem za absurdné. Dokonca v tomto materiáli sa uvádza, že na regionálny rozvoj Žiliny, a ja ho v plnom rozsahu podporujem, držím mu palce, ale na regionálny rozvoj Žiliny dokonca že boli poukázané niektoré prostriedky, ktoré ani nemali oporu v investičnej zmluve. A ak teda čítam ďalej, a už som to dvakrát povedal a tretíkrát to zopakujem, ak minister financií súčasne skonštatuje, že nemá žiadne informácie, že tie miliardy sa použili hospodárne a efektívne, tak to je ekonomický škandál. Je to ekonomický škandál aj v kontexte s návrhom rozpočtu, tak ako sme ho schválili. Ak sa miliardy zahmlievajú a o miliónikoch sa bavíme dva a pol dňa v Národnej rade Slovenskej republiky, tak to je opäť ďalšie zlyhanie vládnej koalície a predsedu vlády. Napriek tomu, že vec, ktorú teraz spomeniem, nie je predmetom rokovania, obmedzím sa na jednu vetu. Je ďalším možným zahmlievaním používania niekoľkých miliárd Sk alebo spôsob, akým sme sa rozhodli financovať diaľnice, je ďalší takýto možný spôsob. Oddeliť financovanie diaľnic od štátneho rozpočtu a ísť cez firmy a cez ten systém, aký je teraz navrhnutý, môže o dva roky znamenať, že sa bude Národná rada Slovenskej republiky venovať ďalším miliardám navýšenia. Dámy a páni, nech sa takéto investície realizujú akoukoľvek formou, vždy sú to peniaze daňových poplatníkov Slovenskej republiky. V tomto prípade daňovým poplatníkom Slovenskej republiky zoberieme 500 miliónov Sk pri správnych poplatkoch, ďalších 250 miliónov pri súdnych poplatkoch, znížime im stavebné sporenie, summa summarum nám to dá s odretými ušami 1 miliardu Sk v rámci príjmu do štátneho rozpočtu a tu len tak bohapusto dvaja, traja ľudia pod vedením predsedu vlády Mikuláša Dzurindu vyrazíme 5,8 miliardy Sk. Opakujem, je to stupídny ekonomický škandál tejto krajiny. (Potlesk.)